Nuwe element se bestaan bevestigSweedse wetenskaplikes van die Universiteit van Lund het die bestaan van nog ‘n element bevestig. Die element, wat voorlopig as ununpentium bekend staan is baie swaar, en beklee die 115de plek op die periodieke tabel. Amerikaanse en Russiese wetenskaplikes beweer al die afgelope dekade dat daar so ‘n element is, maar dit is nog nooit voldoende bewys nie. Die Russiese en Amerikaanse wetenskaplikes wat in 2003 daarop aanspraak gemaak het dat hulle die nuwe element ontdek het, het kalsium 48 en americium 243 deur ‘n proses van fusie “geskep.” Kalsium-ione is met ‘n partikelversneller op ‘n plaat americium gevuur, en vier atome van die nuwe element is moontlik gevorm. Die nuwe element is so onstabiel dat dit minder as ‘n sekonde bestaan voor dit in ligter elemente opbreek. Die Sweedse wetenskaplikes het dieselfde proses gebruik, en dié keer is sowat veertig van die nuwe atome bemerk. Spesiale toerusting moes gebruik word om die nuwe atome onregstreeks te sien. Die toerusting neem die spesifieke X-strale waar wat die atome afgee terwyl dit verval. Sodra die Unie vir Suiwer en Toegepaste Natuurkunde die bestaan bevestig, sal die element sy formele naam kry. Die unie mag op verdere toetse aandring alvorens hulle die nuwe element erken.